Unse vruntlike grote mit ghuder gunst tovoren. Ersamen heren, ghuden vrunde. Alzo gii uns thoschriven, dat 9 hoveknechte scholen lodigen ghenomen hebben unde Russen over bort dot gheslaghen unde scholden de guder tho Abo ghebrocht hebben: ersamen leven heren, juwer ersamicheit to wetende, dat unse hovetman Joen Karlsson quam tho uns in unsen ratstoven unde berihtede uns, wo he hadde gheveleget acthe hoveknechte mit eren guderen, unde hadden vor em bekant, wo dat se dat Russen ghenomen hadden; unde was uns ok ansinnen, dat wi se leiden unde veleghen wolden. Dar antworde wii em strax nen to unde seden em, it were nutte west, dat he er nicht gheleidet en hadde. Dar antworde he tho, he hadde it umme sake willen ghedan, alzo he jw sulven toschrivende wert. Unde desulven personen hadden eren mundeghen boden an uns unde leten werwen unde bidden umme velicheit in unser stat; den boden antworde wii, dat se ofte ere gudere scholden nene velcheit edder vrede hebben in unsem rechte. Ersamen leven heren. Hir enboven vorbode wii unser menheit, dat numment de guder kopen edder sliten ofte ichteswat mede beweren scholde. Unde is uns let, dat sodanen beschedicheit gheschen is, dat dem kopmanne to schaden kumpt. Scriptum Abo anno Domini 41 in octava sancti Augustini episcopi, nostre civitatis sub secreto. Proconsules et consules civitatis Aboensis. Adress: Den ersamen vorzichtigen mannen, heren borgermesteren unde rathmannen to Revale, unsen sunderlinx guden vrunden, mit ersamheit dandun.